Soektog na Tazné eindig tragies | Maroela Media
Die liggaam van die agtjarige Tazné van Wyk van Ravensmead in die Wes-Kaap is Woensdag laataand gevind.
Brig. Novela Potelwa, woordvoerder van die polisie, sê in ’n verklaring Tazné se liggaam is in ’n stormwaterpyp buite Worcester aangetref. Moehydien Pangaker (54) het die liggaam aan die polisie uitgewys.
Pangaker is vroeër vandeesweek in Cradock in die Oos-Kaap in hegtenis geneem in verband met Tazné se verdwyning. Daar was egter geen spoor van die kind nie.
Volgens Potelwa het Pangaker vlugtig in die plaaslike landdroshof verskyn op aanklag van ontvoering waarna hy na Kaapstad geneem is en later die polisie na die dogtertjie se liggaam gelei het.
‘n Plakkaat en kers in die Van Wyk’s se sitkamer vir Tazné.
Pangaker sal Vrydag in die Goodwood-landdroshof op aanklag van moord verskyn. Potelwa sê die moontlikheid van bykomende aanklagte kan nie in dié stadium uitgeskakel word nie.
Maroela Media het vroeër berig Tazné het op 7 Februarie weggeraak toe sy na ŉ winkel oorkant hulle huis in Clarestraat in Ravensmead in die Wes-Kaap gestap het.
Pangaker het tydelik by sy niggie Abigail Adams gewoon, oorkant Tazné se ouerhuis. Die kafee waar Tazné die middag nog ŉ ysie gekoop het, is reg langsaan die Adam-woning.
Pangaker is vantevore al vir verskeie misdade aangekeer.
In die nuus ontvoering Tazné van Wyk vermis Wes-Kaap
My hart gaan uit vir Tazne se ouers en naby familie mag hulle berusting vind…
Die enigste manier om sulke wrede misdade te keer, is om die doodstraf terug te bring. Maar wat…… die regering sal dit nooit doen nie, hulle is bang vir iets …weet nie wat nie. Die enigste manier om sulke goed te stop is vir die massas om in die openbaar reg in eie hande te neem.
Ai dis tragies. Mens se kinders is nerens meer veilig nie. Wat het daai ding bereik met die moord op die klein dogtertjie. Sy moes absoluut weerloos gewees het. Mag hy swaar gestraf word.
Rus in vrede meisiekind.
Dit is hartverskeurend. Rehabilitasie programme in gevangenis? Groot grap. Dit is wat gebeur as jy misdadigers vrylaat sonder dat behoorlike evaluasie gedoen word. Weereens die regering se skuld. Bring doodstraf terug.
Dit is so hartseer